شمال إفريقيا

شمال إفريقيا (ولّا شي مرّات إفريقيا الشمالية) هيّ واحد لمنطقة لي كاتشمل لمناطق الشمالية ديال قارة إفريقيا. ماكاينش شي تعريف كولشي متافق عليه ديال لحدود د هاد لمناطق، ولايني عادةً كاتشمل لمنطقة الجغرافية لي غادية من لمحيط لأطلاسي ف لغرب (لمغريب)، تال لبحر لحمر (مصر و السودان).

التعريف لي منتاشر كيدخّل لبلدان ديال: لمغريب (بما فيها الصحرا لمغريبية)، دزاير، تونس، ليبيا، و مصر. التعريف ديال لأمم لمتحدة كايحسب هاد لبلدان زيادة على السودان. ليتيحاد ليفريقي ب لموقابيل ماحاسبش السودان معا شمال إفريقيا. منطقة الساحل، لي جات نيشان ف الجنوب ديال الصحرا لكبيرة، كاتّعتابر هيّ لحدود الجنوبية ديال شمال إفريقيا. لمنطقة د شمال إفريقيا كاتشمل تا لمدون ديال سبتة و مليلية، و بلايص السيادة Plazas de soberanía لي تابعين ل سپانيا. نقدرو نعتابرو بلي مالطا، زيادة على مناطق خرين لي تابعين ل الطاليان، لبرطقيز و سپانيا، بحال لامپيدوسا، لامپيوني، مادييرا و ڭزاير لكاناري، تاهوما طرف من شمال إفريقيا حيت قراب ل إفريقيا على ؤروپا.

لأمازيغ كانو ساكنين ف الشمال لغربي ديال إفريقيا من بدايات التاريخ لمسجّل. ف لوقت لي لمناطق الشرقية ديال شمال إفريقيا سكنوهم شعوب ديال مصر لقديمة و النوبيين. ف لقرن 7 و 8، جاو لعرب من شبه الجزيرة لعربية ف لفتوحات لإسلامية اللولة. لهجرة د لعرب للمغرب لكبير بدات موراها، شي ساهم ف لپروصي الطويل ديال التأسليم و التعريب ديال شمال إفريقيا، و بدّل التركيبة الديموڭرافية و التقافية من داك لوقت تال ليوم. بزاف ديال لأمازيغ و لأقباط بداو كايندامجو ف التقافة لعربية لإسلامية، ولايني ماشي كلهم، و دابا لعرب و لمستعربين كايشكّلو لأغلبية ديال الشعوب ديال شمال إفريقيا.

لبلدان و الشعوب ديال شمال إفريقيا كايتشاركو بشكل كبير ف جيناتهم، إتنياتهم، تقافتهم و لوغاتهم، مجيهت لهوية و التأتير، معا شرق إفريقيا و الساحل، و معا الشرق لأوسط و غرب أسيا. هاد التأتيرات بداو من التورة النيوليتية ف جوايه 10000 قبل لميلاد و مصر قبل السلالية. لبلدان ديال شمال إفريقيا كايتّعتابرو طرف من لعالم لعربي و لعالم لإسلامي. ف الجيوسياسة كاتّربط شمال إفريقيا معا الشرق لأوسط ف إطار منطقة شمال إفريقيا و الشرق لأوسط ولّا "مينا" MENA.

 مصادر 


تصنيف:مناطق د إفريقيا